Rozhodnutie Komisie
z 18. decembra 2001,
ktorým sa schvaľuje program na elimináciu Aujeszkého choroby, navrhnutý Belgickom a Holandskom, ktorý sa týka dodatočných záruk na prasatá určených pre územie Belgicka a Holandska a ktorým sa menia a dopĺňajú rozhodnutia 93/244/EHS a 2001/618/ES
(oznámené pod číslom dokumentu C(2001) 4384)
(2001/905/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady č. 64/432/EHS z 26. júna 1964 o problematike zdravia zvierat, ktoré má vplyv na trh s hovädzím dobytkom a ošípanými vo vnútri spoločenstva [1], naposledy zmenenú, doplnenú a aktualizovanú smernicou 2000/20/ES [2], najmä na jej článok 9 ods. 2,
keďže:
(1) Dodatočné záruky týkajúce sa implementácie programov eliminácie Aujezského choroby, ktoré sú uplatniteľné na trhu s prasatami vo vnútri spoločenstva, a zoznamy území v členských krajinách, kde sa tieto schválené riadiace programy uskutočňujú, sú stanovené v rozhodnutí Komisie č. 93/244/EHS [3], zmenenom a doplnenom rozhodnutím č. 2001/746/ES [4], ktoré sa od 1. júla 2002 zruší a nahradí sa opatreniami rozhodnutia č. 2001/618/ES [5], naposledy zmenenom a doplnenom rozhodnutím č. 2001/746/ES.
(2) Listami zo 14. septembra 2001 a 18. októbra 2001 Belgicko a Holandsko jednotlivo predložili Komisii informácie o ich programe na kontrolu a elimináciu Aujezského choroby. Tieto programy by mali umožniť, aby sa Aujezského choroba v budúcnosti eliminovala na území Belgicka a Holandska.
(3) V súlade s článkom 9 ods. 2 smernice č. 64/432/EHS Komisia programy preskúmala. Tieto programy spĺňajú kritériá stanovené v článku 9 ods. 1 danej smernice a preto môžu byť schválené.
(4) Rozhodnutia č. 93/244/EHS a 2001/618/ES musia byť zmenené a doplnené, aby zahrnuli územia Belgicka a Holandska do zoznamu území členských štátov alebo ich regiónov, kde sa uskutočňujú schválené kontrolné programy na túto chorobu tak, aby určité dodatočné záruky mohli byť vyžadované v prípade Belgicka a Holandska na trhu s prasatami vo vnútri spoločenstva.
(5) Orgány Belgicka a Holandska uplatnia na vnútroštátny pohyb s prasatami pravidlá minimálne zhodné tým, ktoré sú stanovené dodatočnými zárukami stanovenými v legislatíve spoločenstva.
(6) Tieto dodatočné záruky nesmú byť však požadované členskými krajinami alebo regiónmi, ktoré sa samé považujú za krajiny, kde sa Aujezského choroba nevyskytuje.
(7) Opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Programy predstavené Belgickom a Holandskom na elimináciu Aujezského choroby sú týmto schválené.
Dodatočné záruky, ktoré Belgicko a Holandsko môžu požadovať na trhu s prasatami vo vnútri spoločenstva, by mali byť tie, ktoré sú stanovené v rozhodnutí č. 93/244/EHS do 1. júla 2002 a po tomto dátume v rozhodnutí č. 2001/618/ES a v jeho následných zmenách a doplnkoch.
Článok 2
Texty prílohy I rozhodnutia č. 93/244/EHS a prílohy II rozhodnutia č. 2001/618/ES sú nahradené textom prílohy k tomuto rozhodnutiu.
Článok 3
Toto rozhodnutie sa bude uplatňovať od 1. januára 2002.
Článok 4
Toto rozhodnutie je adresované členským štátom.
V Bruseli 18. decembra 2001